শিল্প দফতরের কাজ দেখাশোনার জন্য এবার ‘ডেপুটি’ পেলেন অমিত মিত্র। তাঁকে সাহায্য করবেন স্বপন দেবনাথ।
অমিতের প্রতিমন্ত্রী নিয়োগের সিদ্ধান্তের পরই প্রশাসনের অন্দরে শুরু হয়েছে আলোচনা। অমিতের দায়িত্বের বোঝা লাঘবের জন্যই কি এমন সিদ্ধান্ত নিলেন মুখ্যমন্ত্রী মমতা বন্দ্যোপাধ্যায়! মাসকয়েক আগে থেকেই শোনা যাচ্ছিল, শিল্প তথা অর্থমন্ত্রী অমিতের দফতরে একজন প্রতিমন্ত্রী রাখতে চান মুখ্যমন্ত্রী। তবে প্রশ্ন উঠছে, এতদিন পর কেন দ্বিতীয় ইনিংসে অমিতের ‘ডেপুটি’ নিয়োগ? বিশেষ করে মমতা প্রায়ই যেখানে অমিতের কাজের প্রশংসা করেন!   
শিল্প এবং ক্ষুদ্র ও মাঝারি শিল্প দফতরের (এমএসএমই) আগে পৃথক অস্তিত্ব ছিল। সম্প্রতি দফতর দু’টিকে মিশিয়ে দেওয়ার সিদ্ধান্ত নিয়েছেন মমতা। নয়া দফতরটির নাম হয়েছে ‘ইন্ডাস্ট্রি কমার্স অ্যান্ড এন্টারপ্রাইজ’। এমএসএমই দফতরের প্রতিমন্ত্রী ছিলেন স্বপন। নতুন দফতরে তাঁকেই প্রতিমন্ত্রী পদে বহাল রাখলেন মমতা। এই সূত্র ধরেই প্রশাসনিক আধিকারিকদের একাংশ মনে করছেন, সংশ্লিষ্ট রদবদল নেহাতই আলঙ্কারিক। 
যদিও প্রশাসনিক আধিকারিকদের আরেক অংশের যুক্তি, অমিতের উপর শিল্প, আবগারি, অর্থ-সহ একাধিক দফতরের দায়িত্ব ছিল। তাই তাঁর ভার কিছুটা লাঘব করতেই ‘সহকারী’ নিয়োগ করেছেন মমতা।
আধিকারিকদের অন্য একাংশের বক্তব্য, রাজ্যে ভারী শিল্পে বিনিয়োগ কাঙ্খিত নয়। তুলনায় ক্ষুদ্র এবং মাঝারি শিল্পে বিনিয়োগের ক্ষেত্রে রাজ্য অনেক বেশি সাড়া পাচ্ছে। রাজ্যের শিল্প সম্মেলন-সহ বিদেশে মুখ্যমন্ত্রী যতবার বাণিজ্য-দৌত্য চালিয়েছেন, সংশ্লিষ্ট ক্ষেত্রের দিকে বিনিয়োগকারীদের বাড়তি নজর লক্ষ্য করেছে প্রশাসন। 
পাশাপাশি, কর্মসংস্থানের সম্ভাবনাও ওই ক্ষেত্রটিকে ঘিরে ক্রমশ উজ্জ্বল হচ্ছে। এই পরিস্থিতিতে শিল্পে বিনিয়োগ টানার ব্যাপারে ক্ষুদ্র এবং মাঝারি দফতরকেই পাখির চোখ করছেন মুখ্যমন্ত্রী। এই সমস্ত দিক মাথায় রেখেই কি ওই দফতরের দায়িত্ব সামলানো স্বপনকে আরও বড় মঞ্চ দিলেন তিনি! 
ঘটনাচক্রে, শিল্প দফতরকে কেন্দ্র করে সাম্প্রতিক অতীতে প্রশাসনিক স্তরেও রদবদল করেছেন মুখ্যমন্ত্রী। ক্ষুদ্র ও মাঝারি শিল্প দফতরের সচিব রাজীব সিংহকে শিল্প দফতরের সচিবের দায়িত্ব দেওয়া হয়েছিল। তখনই মনে করা হয়েছিল, ভবিষ্যতে আরও বড় কোনও পদক্ষেপের পথে এগোচ্ছেন মুখ্যমন্ত্রী।